《向和卿览余诗见赠次韵奉酬》
宋代·杨时

杜陵头白长昏昏，海图旧绣冬不温。
更遭恶卧布衾裂，尽室受冻忧黎元。
诗人穷愁自古尔，岂若种艺依青门。
嗟予老懒世不用，穷巷久雨无高轩。
虫鸣鸟噪感时节，嫠不恤纬羞前方。
残章断简弃不录，自愧潢潦无根源。
君胡衮字富褒饰，三复妙语将谁论。
知君独负青云器，欲使饥者名长存。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。